Maison carrée

Maison carrée (fransk for «kvadratisk hus») er et romersk tempel i Nîmes i Sør-Frankrike. Det er et av de best bevarte romerske templene som har overlevd innenfor det tidligere Romerriket. Det er et middels stort augustansk provinsielt tempel for keiserkulten, et såkalt caesareum. Maison carrée inspirerte den nyklassisistiske Église de la Madeleine i Paris, St. Marcellinus kirken i Rogalin i Polen, og i USA Virginia State Capitol, som ble tegnet av Thomas Jefferson. Jefferson fikk laget en stukkaturmodell av Maison carrée mens han var USAs minister i Frankrike i 1785. I september 2023 ble Maison carrée i Nîmes innskrevet på UNESCOs verdensarvliste. Historie Omkring år 4–7 e.Kr., ble Maison carrée viet eller viet på nytt til Gaius og Lucius Caesar, barnebarn og adopterte arvinger av Augustus, som begge døde unge. Innskriften som viet tempelet til Gaius og Lucius ble fjernet i middelalderen. Den lokale lærde Jean-François Séguier klarte i 1758 å rekonstruere teksten ut fra plasseringen av hullene på frisen og arkitraven der bronse­bokstavene hadde vært festet. Ifølge Séguier lød teksten (i oversettelse): «Til Gaius Caesar, sønn av Augustus, konsul; til Lucius Caesar, sønn av Augustus, tiltenkt konsul; til ungdommens fyrster.» På 1800-tallet begynte tempelet gradvis å gjenvinne sin opprinnelige prakt, blant annet gjennom arbeidet til Victor Grangent. Arkitektur Maison carrée ligner på et romersk tempel i toskansk stil slik Vitruvius beskrev, men med bruk av korintisk orden. Tempelet står på et podium på 2,85 m og måler 26,42 × 13,54 m. Det har et dypt portiko som utgjør nesten en tredel av bygningens lengde, med rikt dekorerte søyler og kapitéler. Designet er heksastylt med seks korintiske søyler foran, pseudoperipteralt med tjue halvsøyler langs cellaens vegger. Over søylene er arkitraven tredelt, og frisen er dekorert med rosetter og akantusblader. En stor dør (6,87 × 3,27 m) leder til det lille, vindusløse interiøret, som huser en turistfilm om Nîmes’ romerske historie. Restaureringer Bygningen har gjennomgått omfattende restaureringer. På 1800-tallet ble den frigjort fra tilstøtende bygninger og fikk tilbake et pronaos-tak i romersk stil. Nåværende dør er fra 1824. Mellom 1988 og 1992 ble bygningen restaurert igjen, taket ble lagt om, og plassen rundt ble åpnet slik at forumets omriss kom frem. Norman Foster tegnet Carré d’Art, et moderne kunstgalleri og bibliotek som står rett overfor tempelet. Galleri Referanser Kilder Wheeler, Mortimer (1964). Roman Art and Architecture. Thames and Hudson. ISBN 0-500-20021-1. Stierlin, Henri (2002). The Roman Empire: From the Etruscans to the Decline of the Roman Empire. Taschen. Eksterne lenker Offisiell nettside for Maison carrée Arkivert 7. januar 2017 hos Wayback Machine. (engelsk) Nettside laget av byen Nîmes – arkitektur og historie (fransk) Bilder og kort tekst Detaljerte fotografier